দোরগোড়ায় বিধানসভা ভোট। স্বাভাবিক নিয়মেই সরকারি নানা প্রকল্পের উদ্বোধন বা সূচনার কর্মসূচি চলছে নাগাড়ে। মুখ্যমন্ত্রী-সহ অন্য মন্ত্রীরা একের পর এক প্রকল্পের উদ্বোধন করেই চলেছেন। আগামী ২৬ ফেব্রুয়ারি এই ধরনের একটি কর্মসূচি রয়েছে মুখ্যমন্ত্রীর। নবান্ন সূত্রের খবর, এখনও পর্যন্ত ঠিক হয়েছে, সেই কর্মসূচি থেকে অন্তত তিনশোটি প্রকল্পের সূচনা করবেন মমতা। ওইদিন কিছু প্রকল্পের উদ্বোধন করবেন মুখ্যমন্ত্রী। বাদ বাকি শিলান্যাস।
এক ছাতার তলায় এমন কর্মসূচির আয়োজনের ব্যাপারে কয়েকদিন আগেই সিদ্ধান্ত নিয়েছিল রাজ্য প্রশাসনের শীর্ষমহল। সেই মতো বিভিন্ন দফতরকে প্রকল্প বাছাই বা নতুন প্রকল্প পরিকল্পনার নির্দেশ দেওয়া হয়েছিল। উদ্বোধন-শিলান্যাসের তালিকায় শিল্প ও বাণিজ্য অন্যতম হলেও, আরও একাধিক দফতরকে অন্তর্ভুক্ত করা হয়েছে। সেই তালিকায় রয়েছে পরিবহণ, মাঝারি ও ক্ষুদ্র শিল্প, স্বাস্থ্য, পূর্ত, সংখ্যালঘু উন্নয়ন বিষয়ক দফতর-সহ হিডকো এবং কেএমডিএ।
নবান্ন সূত্রের খবর, কর্মসূচির বেশিরভাগই পরিকাঠামো ক্ষেত্রে। পরিবর্তনের সরকার কেমনভাবে সড়ক পরিকাঠামোর উপর জোর দিয়েছে, তার একটা পূর্ণাঙ্গ ছবি তুলে ধরার চেষ্টা হবে। একই সঙ্গে স্বাস্থ্য, নগরোন্নয়নের ক্ষেত্রে পরিকাঠামোগত উন্নয়নের প্রচার করবেন মুখ্যমন্ত্রী। 
প্রশাসনের একাংশের অভিমত, সামনে ভোট বলেই ঘটা করে এমন প্রচার-কর্মসূচির আয়োজন করা হচ্ছে। তাঁদের যুক্তি, শুধুমাত্র উদ্বোধনই নয়। ভবিষ্যতে সরকার কী করবে, অনুষ্ঠান মঞ্চ থেকে তারও বার্তা দেওয়া হতে পারে। যার প্রেক্ষিতে নতুন কিছু পদক্ষেপের কথা ঘোষণা করতে পারেন মুখ্যমন্ত্রী। সেই কারণেই দফতরগুলিকে নতুন ধরনের পরিকল্পনা করার নির্দেশ দেওয়া হয়েছে।  
প্রশাসনিক আধিকারিকদের অন্য একটি অংশ অবশ্য ওইদিনের কর্মসূচিকে শুধুমাত্র ভোটের নিরিখে দেখতে নারাজ। তাঁদের যুক্তি, প্রতিটা সরকারের নিজস্ব কিছু ঘোষণা, প্রতিশ্রুতি এবং লক্ষ্য থাকে। সেই প্রতিশ্রুতির কতগুলি বাস্তবায়িত হল বা সরকার প্রথম পাঁচ বছরে কেমন কাজ করল, তা রাজ্যবাসীকে জানানো সরকারের কর্তব্য। সেই কারণে পাঁচ বছরের মেয়াদ শেষের আগে এ ধরনের কর্মসূচির মাধ্যমে পরিসংখ্যান তুলে ধরা হয়। তাহলেই সাধারণ মানুষের দৃষ্টি আকর্ষণ করা সম্ভব হয়। যেহেতু এগুলি সরকারি প্রকল্প, তাই সরকারই ঘটা করে তা প্রচার করে। প্রশাসনিক আধিকারিকদের ওই অংশ এ কথা বললেও, ভোটের আগে এমন প্রচার-মাহাত্ম্যের অন্য কোনও তাৎপর্য খুঁজে পাচ্ছেন না বিরোধীরা।